Vester Hjermitslev Kro, som er privat leverandør af mad til Aalborg- og Jammerbugt Kommunes ældre, indstiller leveringen med øjeblikkelig virkning.

Mandag eftermiddag meddelte Vester Hjermitslev Kro, at virksomheden indstiller leveringen af mad med det samme. Vester Hjermitslev Kro leverer mad til omkring 135 af Aalborg Kommunes ældre og cirka 88 af Jammerbugt Kommunes ældre. Derfor får de berørte ældre tirsdag et brev fra deres kommune om, at de inden for en kort frist skal vælge en anden leverandør af mad end Vester Hjermitslev Kro. Indtil videre tager Aalborg Kommunes egen leverandør Madservice Aalborg over i Aalborg, mens hjemmeplejen i Jammerbugt vil sikre mad til de berørte borgere i Jammerbugt Kommune. - Vester Hjermitslev Kro har valgt at lukke for produktionen af mad, så nu har de berørte borgere mulighed for at vælge et af de andre private madtilbud, eller de kan fortsætte med Madservice Aalborg, siger Jørgen Hein, der er rådmand for Ældre- og Handicapudvalget i Aalborg Kommune. I følge rådmanden gør lukningen af Vester Hjermitslev Kro ikke, at kommunen kommer til at mangle leverandører af mad. - Vi kommer ikke til at få problemer i forhold til, om borgerne kan få mad. Men der kommer et nyt udbud på et tidspunkt, så der kan nye leverandører komme til, siger han.